《题观世音菩萨像》
明代·释函是

道以无心得，相以有心现。无心割截平，有心庄严展。

无心无罪福，福罪有心见。割截与庄严，有无心转变。

一人成两心，两人圆一念。积精遂密藏，至诚忻佛面。

大士无缘慈，照临仝时遍。各以佛子根，真实通方便。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。